KIRJALLINEN KYSYMYS P-3674/00 esittäjä(t): Herman Schmid (GUE/NGL) komissiolle. 133 artiklan komitean työn julkisuus.



Virallinen lehti nro 163 E , 06/06/2001 s. 0190 - 0191



KIRJALLINEN KYSYMYS P-3674/00 esittäjä(t): Herman Schmid (GUE/NGL) komissiolle (22. marraskuuta 2000) Aihe: 133 artiklan komitean työn julkisuus Nizzan huippukokousta varten on laadittu mm. ehdotus, joka koskee EY:n perustamissopimuksen/Amsterdamin sopimuksen 133 artiklan muuttamista siten, että WTO:n tekijänoikeuksia koskevaa TRIPS-sopimusta ja palveluja koskevaa GATS-sopimusta voidaan muuttaa neuvoston enemmistöpäätöksellä. Samoin ehdotetaan, että komissio käy yksin kaikki neuvottelut WTO:n kanssa. Jäsenvaltioiden hallitukset voivat seurata neuvotteluja paikan päällä voidakseen antaa mahdolliset ehdotuksensa komissiolle neuvottelujen kuluessa. Jos jokin kolmesta ehdotuksesta hyväksytään, kaikki WTO-neuvottelut, eivät vain puhdasta tavarakauppaa koskevat neuvottelut, tulevat kuulumaan komission toimivaltaan. Tätä asiaa koskevan julkisen ja poliittisen keskustelun täydellinen puuttuminen on hyvin vakavaa. Tämä johtuu suurelta osin EU:n demokratiavajeesta. Virkamiesryhmä, nk. 133 artiklan komitea, valmistelee/käsittelee kauppaa koskevat asiat komissiota varten. Tämän komitean työn seuraaminen on käytännössä mahdotonta, koska se on kaiken julkisuuden ulottumattomissa. Voidaan esimerkiksi kysyä, miten suuri osa komission neuvottelukannoista oli ennen Seattlen WTO-kokousta jäsenvaltioiden parlamenttien ja kansalaisten tiedossa. Mihin toimiin komissio aikoo ryhtyä varmistaakseen, että 133 artiklan komitean ja muiden valmistelevien virkamiesryhmien asiakirjat saatetaan julkisiksi? Millainen on 133 artiklan komitean kokousten ja asiakirjojen julkisuus tällä hetkellä? Pascal Lamyn komission puolesta antama vastaus (20. joulukuuta 2000) Komission tässä hallitustenvälisessä konferenssissa tekemällä ehdotuksella, joka koskee 133 artiklan soveltamisalan laajentamista, halutaan varmistaa, että yhteisö pystyy puolustamaan yhteisiä etuja tehokkaasti kansainvälisissä kauppaneuvotteluissa. Vaikka komissio jo toimiikin neuvotteluosapuolena kaikilla Maailman kauppajärjestön (WTO) toimialoilla, mahdollisuus enemmistöpäätösten tekoon on tehokkaan kauppapolitiikan kannalta olennaisen tärkeä. Olisi myös komission ja Euroopan parlamentin omaksuman yleisen toimintalinjan mukaista, että määräenemmistö olisi sääntö ja yksimielisyys poikkeus. Demokraattinen vastuu on turvattu siten, että omille kansallisille parlamenteille vastaavat hallitusten edustajat osallistuvat neuvoston työhön, kun tämä antaa neuvotteluohjeita tai tekee kansainvälisiä kauppasopimuksia. Komissio on kuitenkin arvoisan parlamentinjäsenen kanssa yhtä mieltä siitä, että tämän täydennykseksi tarvitaan koko Euroopan kattavaa parlamentaarista valvontaa. Tämän vuoksi se on ehdottanut Euroopan parlamentin aseman huomattavaa vahvistamista kaikissa kauppapolitiikkaan liittyvissä kysymyksissä. Sen lisäksi, että tämä lisäisi kauppapolitiikan vastuullisuutta, myös sen tehokkuus paranisi, koska yhteisön kauppakumppanit tietäisivät komission osallistuvan neuvotteluihin Euroopan kansalaisten demokraattisesti valittujen edustajien täydellä tuella. Komissio on jo nyt voimassa olevan oikeudellisen kehyksen mukaisesti vakaasti sitoutunut edistämään kauppapolitiikkaan liittyvien neuvottelujen avoimuutta ja julkisuutta. Tämä koskee ennen kaikkea komission ja parlamentin suhteita. Ulkomaankaupasta vastaava komissaari ja asianomaisen pääosaston korkeimmat virkamiehet osallistuvat säännöllisesti parlamentissa kaikista kauppapolitiikkaan liittyvistä kysymyksistä käytäviin keskusteluihin. Komissio on lisäksi aloittanut vuoropuhelun kansalaisjärjestöjen kanssa WTO:n asialistaan liittyvistä kysymyksistä. Parlamentinjäsenen mainitsema 133 artiklassa tarkoitettu komitea on neuvoston työryhmä, jonka tehtävänä on antaa komissiolle ohjeita siitä, kuinka tämän tulee menetellä neuvotteluissa. Komitean asiakirjojen julkisuuteen liittyvään kysymykseen viitaten komissio tähdentää, ettei 133 artiklassa tarkoitetun komitean virallisten asiakirjojen julkisiksi saattaminen kuulu sen vastuualueeseen, koska kyseiset asiakirjat tuottaa neuvoston sihteeristö. Mitä tulee komission komitealle lähettämiin asiakirjoihin komissio ilmoitti kirjeitse 20. tammikuuta 2000 teollisuus-, ulkomaankauppa-, tutkimus- ja energiavaliokunnan puheenjohtajalle, että komissio toimittaa parlamentille tärkeitä asiakirjoja, joita komissio on lähettänyt kyseiselle komitealle, sekä muita tärkeitä komission laatimia raportteja. Sisällöltään arkaluonteisemmat asiakirjat toimitetaan luottamuksellisina tai rajoitettuina asiakirjoina. Lisäksi monet asiakirjat saatetaan julkisiksi kauppapolitiikan pääosaston verkkosivuilla. Julkisiin asiakirjoihin kuuluvat lähes kaikki yhteisön WTO:lle toimittamat asiakirjat sekä uutta neuvottelukierrosta koskevaa yhteisön strategiaa koskevat keskusteluasiakirjat. On myös vielä huomion arvoista, että yhteisö on ollut etulinjassa vaatimassa voimakkaasti politiikkaa, joka lisäisi WTO:n asiakirjojen julkisuutta.